**Το Ημερολόγιο** (αγγλικά: *The Notebook*) είναι ρομαντικό δράμα παραγωγής 2004, βασισμένο στο ομώνυμο μυθιστόρημα του Νίκολας Σπαρκς. Σκηνοθέτης της ταινίας είναι ο Νικ Κασσαβέτης. Πρωταγωνιστούν οι Ράιαν Γκόσλινγκ και Ρέιτσελ ΜακΆνταμς ως ένα νεαρό ερωτευμένο ζευγάρι στις αρχές της δεκαετίας του 1940. Την ιστορία τους, την αφηγείται από το παρόν ένας ηλικιωμένος άντρας (Τζέιμς Γκάρνερ) που μένει σε ένα γηροκομείο, σε μία ηλικιωμένη γυναίκα (Τζίνα Ρόουλαντς) που κατοικεί και αυτή στο ίδιο γηροκομείο.

Η ταινία τα πήγε καλά στο box-office και έλαβε αρκετές υποψηφιότητες για βραβεία, κερδίζοντας οκτώ Βραβεία Teen Choice, ένα Βραβείο Satellite και ένα Βραβείο MTV Movie.

Πλοκή
-----

Σε ένα γηροκομείο τη σήμερον ημέρα, ένας ηλικιωμένος άντρας ονόματι Ντιούκ (Τζέιμς Γκάρνερ) αρχίζει να διαβάζει μία ρομαντική ιστορία από το ημερολόγιό του σε μία ηλικιωμένη ασθενή του γηροκομείου (Τζίνα Ρόουλαντς).

Η ιστορία που αφηγείται ξεκινά το 1940. Στην πόλη Σίμπρουκ Άιλαντ της Νότιας Καρολίνα, το χωριατόπαιδο Νόα Κάλουν (Ράιαν Γκόσλινγκ) γοητεύεται από την δεκαεφτάχρονη κληρονόμο Άλι Χάμιλτον (Ρέιτσελ ΜακΆνταμς) όταν τη βλέπει για πρώτη φορά σε ένα καρναβάλι. Οι δυο τους μοιράζονται ένα ειδυλλιακό έρωτα του καλοκαιριού. Ο Νόα πηγαίνει την Άλι σε ένα εγκαταλελειμμένο σπίτι, το οποίο της εξηγεί ότι σκοπεύει να το αγοράσει για αυτούς. Αργότερα το απόγευμα, η Άλι του ζητά να κάνουν έρωτα, αλλά τους διακόπτει ο φίλος του Νόα, Φιν (Κέβιν Κόνολι) με τα νέα ότι οι γονείς της Άλι έχουν βάλει την αστυνομία να την ψάχνει. Όταν η Άλι και ο Νόα επιστρέφουν στην έπαυλη των γονιών της, αυτοί της απαγορεύουν να ξαναδεί τον Νόα, τον οποίο αποκαλούν "σκουπίδι, σκουπίδι, σκουπίδι". Η Άλι και ο Νόα χωρίζουν και η μητέρα της Άλι της ανακοινώνει ότι η οικογένεια θα επιστρέψει στο σπίτι της στο Τσάρλεστον.

Ο Νόα και η Άλι δεν έχουν άλλη επιλογή από το να συνεχίσουν κανονικά τις ζωές τους. Ο Νόα και ο Φιν πολεμούν στον Β' Παγκόσμιο Πόλεμο και ο Φιν σκοτώνεται στη μάχη. Η Άλι γίνεται εθελόντρια σε ένα νοσοκομείο για τραυματισμένους στρατιώτες και εκεί γνωρίζει τον αξιωματικό Λον Χάμοντ Τζούνιορ (Τζέιμς Μάρσντεν), ένα νεαρό δικηγόρο, ο οποίος είναι όμορφος, έξυπνος, γοητευτικός και κατάγεται από μια εύπορη οικογένεια. Οι δυο τους τελικά αρραβωνιάζονται με τους γονείς της Άλι να είναι ευχαριστημένοι. Όμως η Άλι βλέπει το πρόσωπο του Νόα όταν ο Λον της ζητά να τον παντρευτεί.

Όταν ο Νόα επιστρέφει σπίτι από τον πόλεμο, ανακαλύπτει ότι ο πατέρας του πούλησε το σπίτι τους έτσι ώστε ο Νόα να μπορέσει να αγοράσει το εγκαταλελειμμένο σπίτι, εκπληρώνοντας έτσι το όνειρο ζωής του να αγοράσει δηλαδή το σπίτι για την Άλι, την οποία έχει να δει χρόνια. Κατά τη διάρκεια μιας επίσκεψης του στο Τσάρλεστον, ο Νόα βλέπει την Άλι και τον Λον να φιλιούνται σε ένα εστιατόριο και πείθει τον εαυτό του ότι αν επισκευάσει το σπίτι η Άλι θα επιστρέψει σε αυτόν. Αργότερα, η Άλι μένει άφωνη όταν διαβάζει σε μια εφημερίδα ότι ο Νόα έχει ολοκληρώσει το σπίτι και τον επισκέπτεται στο Σίμπρουκ.

Στο παρόν, γίνεται φανερό ότι η ηλικιωμένη γυναίκα είναι στην πραγματικότητα η Άλι, η οποία πάσχει από τη Νόσο Αλτσχάιμερ και δεν μπορεί να θυμηθεί κανένα από τα γεγονότα της ταινίας μέχρι στιγμής. Ο Ντιουκ, ο άντρας που τις διαβάζει, είναι ο άντρας της, αλλά η Άλι δεν μπορεί να τον αναγνωρίσει.

Πίσω στη δεκαετία του 1940, την ημέρα μετά τον ερχομό της Άλι στο Σίμπρουκ, αυτή και ο Νόα ανανεώνουν τη σχέση τους και κάνουν έρωτα. Το πρωί, η μητέρα της Άλι φτάνει στο σπίτι του Νόα και λέει στην Άλι ότι ο Λον γεμάτος ζήλια ακολούθησε την Άλι στο Σίμπρουκ. Η Άλι εξομολογείται στον Λον ότι έχει περάσει χρόνο με τον Νόα. Αυτός είναι νευριασμένος αλλά λέει ότι ακόμα την αγαπάει. Η Άλι του λέει ότι ξέρει ότι πρέπει να είναι μαζί, αλλά παραμένει αναποφάσιστη.

Στο παρόν, ο Ντιούκ ρωτά την Άλι ποιόν διάλεξε. Αυτή αποκτώντας διαύγεια, θυμάται ότι η ιστορία που διάβαζε ο Ντιούκ είναι η δική τους ιστορία για το πως γνωρίστηκαν. Η νεαρή Άλι φτάνει στο κατώφλι του Νόα, καθώς εγκατέλειψε τον Λον στο ξενοδοχείο και διάλεξε τον Νόα. Η ηλικιωμένη Άλι ξαφνικά θυμάται το παρελθόν της. Όταν έμαθε για την ασθένειά της, η ίδια έγραψε την ιστορία τους στο ημερολόγιο με την οδηγία "διάβασέ το μου και θα επιστρέψω σε εσένα". Αλλά η Άλι σύντομα καταρρέει, χάνοντας τις αναμνήσεις της με τον Νόα. Πανικοβάλλεται, μη καταλαβαίνοντας ποιος είναι, και αναγκάζονται να την καταστείλουν.

Το επόμενο πρωί, ο ηλικιωμένος Νόα ("Ντιουκ") πηγαίνει στο δωμάτιο της Άλι και την βρίσκει διαυγή ξανά. Η Άλι ρωτά τον Νόα τι θα απογίνουν όταν αυτή δεν θα μπορεί να θυμάται τίποτα πια και αυτός την διαβεβαιώνει ότι δεν θα την αφήσει ποτέ. Αυτή τον ρωτάει αν νομίζει ότι η αγάπη τους είναι τόσο δυνατή ώστε να "τους πάρει μακριά μαζί". Ο Νόα της απαντά ότι νομίζει ότι η αγάπη τους μπορεί να κάνει τα πάντα. Λένε και οι δυο τους το πόσο αγαπούν ο ένας τον άλλον και κοιμούνται στο κρεβάτι της Άλι. Το επόμενο πρωί, μια νοσοκόμα τους βρίσκει νεκρούς στο κρεβάτι αγκαλιασμένους.

Κυκλοφορία
----------

### Box-office

Η ταινία έκανε πρεμιέρα στις 25 Ιουνίου 2004 στον Καναδά και στις Ηνωμένες Πολιτείες. Συγκέντρωσε 13,5 εκατομμύρια δολάρια σε 2.303 κινηματογράφους το πρώτο σαββατοκύριακο κυκλοφορίας της και κατατάχτηκε 4η στο box office. Η ταινία απέφερε συνολικά 115,6 εκατομμύρια δολάρια παγκοσμίως, 81 στον Καναδά και στις Ηνωμένες Πολιτείες και 34,6 σε άλλες χώρες.

### Κριτικές

*Το Ημερολόγιο* έλαβε μικτές κριτικές. Η ιστοσελίδα Rotten Tomatoes ανέφερε ότι 52% των κριτικών σχολίασε θετικά την ταινία, βασισμένη σε 149 κριτικών. Η ιστοσελίδα Metacritic ανέφερε ότι η ταινία είχε κατά μέσο όρο βαθμολογία 53 στα 100, βασισμένη σε 34 κριτικές. Ο Ρότζερ Έμπερτ της εφημερίδας *Chicago Sun-Times* επαίνεσε την ταινία, βραβεύοντάς την με τριάμισι στα τέσσερα αστέρια. Τον Ιούνιο του 2010, το περιοδικό *Entertainment Weekly* συμπεριέλαβε την Άλι και τον Νόα στη λίστα του με τους *100 Καλύτερους Χαρακτήρες των Τελευταίων 20 Ετών*.

### Βραβεία και υποψηφιότητες

| Έτος | Βραβείο | Κατηγορία | Παραλήπτης/ες | Αποτέλεσμα |
| --- | --- | --- | --- | --- |
| 2004 | Βραβεία Golden Trailer | Καλύτερη Ρομαντική Ταινία |  | Υποψηφιότητα |
| Βραβεία Teen Choice | Καλύτερη Ταινία του Καλοκαιριού |  | Υποψηφιότητα |
| Καλύτερη Πρωτοεμφανιζόμενη Σταρ | Ρέιτσελ ΜακΆνταμς | Υποψηφιότητα |
| 2005 | Βραβεία Artios | Καλύτερη Επιλογή Καστ– Ταινία, Δράμα | Μάθιου Μπάρι και Νάνσι Γκριν-Κέγιες | Υποψηφιότητα |
| Βραβεία Satellite | Β' Γυναικείος Ρόλος - Ταινία | Τζίνα Ρόουλαντς | Νίκη |
| Βραβεία MTV Movie | Καλύτερη Γυναικεία Ερμηνεία | Ρέιτσελ ΜακΆνταμς | Υποψηφιότητα |
| Καλύτερο Φιλί | Ρέιτσελ ΜακΆνταμς και Ράιαν Γκόσλινγκ | Νίκη |
| Βραβεία Σωματείου Ηθοποιών | Β' Ανδρικός Ρόλος | Τζέιμς Γκάρνερ | Υποψηφιότητα |
| Βραβεία Teen Choice | Καλύτερη Ταινία - Δράμα |  | Νίκη |
| Καλύτερη Ταινία για Ραντεβού |  | Νίκη |
| Καλύτερος Ηθοποιος – Δράμα | Ράιαν Γκόσλινγκ | Νίκη |
| Καλύτερη Ηθοποιος – Δράμα | Ρέιτσελ ΜακΆνταμς | Νίκη |
| Καλύτερος Πρωτοεμφανιζόμενος | Ράιαν Γκόσλινγκ | Νίκη |
| Καλύτερη Χημεία | Ρέιτσελ ΜακΆνταμς and Ράιαν Γκόσλινγκ | Νίκη |
| Καλύτερο Φιλί | Ρέιτσελ ΜακΆνταμς και Ράιαν Γκόσλινγκ | Νίκη |
| Καλύτερη Ερωτική Σκηνή | Ρέιτσελ ΜακΆνταμς και Ράιαν Γκόσλινγκ | Νίκη |

Παραπομπές
----------

1. 1 2 3  «The Notebook (2004)». *Box Office Mojo*. IMDb. Ανακτήθηκε στις 16 Ιουνίου 2010.
2. ↑  «The Notebook (2004) – Weekend Box Office Results». *Box Office Mojo*. IMDb. Ανακτήθηκε στις 5 Φεβρουαρίου 2008.
3. ↑  «The Notebook». *Rotten Tomatoes*. Flixter. Ανακτήθηκε στις 2 Νοεμβρίου 2010.
4. ↑  «The Notebook». *Metacritic*. CBS Interactive. Αρχειοθετήθηκε από το πρωτότυπο στις 19 Ιουνίου 2008. Ανακτήθηκε στις 5 Φεβρουαρίου 2008.
5. ↑  Ebert, Roger. «The Notebook». *Chicago Sun-Times*. Αρχειοθετήθηκε από το πρωτότυπο στις 18 Φεβρουαρίου 2013. Ανακτήθηκε στις 7 Αυγούστου 2010.
6. ↑  Adam B. Vary (1 Ιουνίου 2010). «The 100 Greatest Characters of the Last 20 Years: Here's our full list!». *Entertainment Weekly*. Time Inc. Αρχειοθετήθηκε από το πρωτότυπο στις 11 Ιανουαρίου 2015. Ανακτήθηκε στις 7 Ιουλίου 2012.
7. ↑  «5th Annual Golden Trailer Award Winner and Nominees». *GoldenTrailer.com*. 2004. Αρχειοθετήθηκε από το πρωτότυπο στις 13 Απριλίου 2014. Ανακτήθηκε στις 18 Ιουνίου 2012.
8. 1 2  «CA The Notebook.pdf» (PDF). *Horizon High School Drama*. Αρχειοθετήθηκε από το πρωτότυπο (PDF) στις 6 Ιανουαρίου 2009. Ανακτήθηκε στις 18 Ιουνίου 2012.
9. ↑  «Artis Award Winners – 2005». *Casting Society of America*. Ανακτήθηκε στις 18 Ιουνίου 2012.
10. ↑  «2005 MTV Movie Awards». *MTV.com*. Viacom. Ανακτήθηκε στις 18 Ιουνίου 2012.
11. ↑  «The 11th Annual Screen Actors Guild Awards». *SAGAwards.org*. Ανακτήθηκε στις 18 Ιουνίου 2012.
12. ↑  «'Notebook' Wins Eight Teen Choice Awards». *Associated Press*. Fox News. 15 Αυγούστου 2005. Ανακτήθηκε στις 18 Ιουνίου 2012.

Εξωτερικοί σύνδεσμοι
--------------------

* Επίσημη Ιστοσελίδα
* *Το Ημερολόγιο*   στην IMDb